Paterna posa en pràctica un sistema que optimitza un 100% la reparació de voreres
05/05/2015

# Paterna posa en pràctica un sistema que optimitza un 100% la reparació de voreres

[![Actuació en la confluència dels carrers 220 i 229 de La Canyada](/images/noticias/2015/05/aceras.jpg)](/images/noticias/2015/05/aceras.jpg)

05.05.2015

L’Ajuntament inicia una nova actuació en la Canyada per a l’arreglament de voreres amb un pressupost de 220.000 euros

La reparació de voreres és una necessitat freqüent dels nuclis residencials de Paterna i en concret de la Canyada a causa de l’existència d’arrels d’espècies arbòries molt vigoroses que amb el pas del temps alcen el ferm. La gran extensió del barri de la Canyada, amb una superfície superior als quatre quilòmetres quadrats d’urbanització, obliga a l’Ajuntament a constants actuacions per a millorar l’estat del ferm, sent a més una de les principals reivindicacions veïnals.

A causa de la necessitat d’optimitzar el pressupost disponible des del gabinet tècnic municipal s’ha ideat una nova solució constructiva que s’està posant en pràctica per primera vegada i que permet abaratir notablement i millorar les actuacions sobre les voreres dels nuclis residencials. Els tècnics municipals xifren l’estalvi econòmic en més del 50%, el que permet executar el doble de metres amb el mateix pressupost. A més el temps d’actuació es redueix aproximadament en una tercera part.

El nou sistema utilitzat evita haver de retirar el material en mal estat i se superposa sobre l’antiga base el nou formigó HM-20. Es reutilitzen a més totes les trapes, elevant-les lleugerament per a enrasar-les a la nova altura de la vorera. També s’afigen unes fibres per a evitar la microfissuració, acabant el procés amb un curat a base de resines que li dóna l’aspecte definitiu i tapa el porus, evitant que siga esvarós. Per un altre costat els rastells es realitzen aprofitant el propi formigó i donant-li idèntic aspecte que els tradicionals, la qual cosa suposa també un important estalvi econòmic i de temps. Els murs de les vivendes sobre les quals s’actua es tapen amb atenció per a evitar el tacat i es prenen les mesures oportunes per a evitar problemes d’accés als veïns d’estes vivendes.

Atés que en molts casos els problemes tenen el seu origen en la força de les arrels dels arbres de grans mides, on és el cas l’actuació ve acompanyada de l’estudi detallat des de la secció de jardineria municipal, per a realitzar el tall selectiu de les arrels dels arbres que produeixen el dany, sense posar en risc l’exemplar.

L’actuació que s’està desenrotllant actualment en la Canyada suposa una inversió de 220.000 euros que compta amb una subvenció de la Diputació de València i que permetrà actuar sobre quasi un quilòmetre i mig lineal de voreres. En molts casos les actuacions a realitzar provenen de sol•licituds realitzades per veïns o advertències per part d’associacions i entitats de Paterna. Al marge de la mateixa reparació del ferm es tenen molt en compte l’obligació de facilitar el trànsit de vianants amb algun tipus de minusvalidesa, la qual cosa implica la necessitat de la seua reposició en tot l’àmbit. Per al mateix exercici 2015 hi ha programada una segona actuació per import de 300.000 euros en altres zones concretes del municipi en què també fa falta la reparació de voreres, cas de Terramelar, Santa Rita, Centre, Alborgí i Lloma Llarga. L’alcaldessa de Paterna, Elena Martínez, ha recordat que “en uns anys en què el pes del pressupost municipal s’ha dirigit a polítiques socials i de foment de l’ocupació, la millor situació del Consistori ens permet continuar executant actuacions de millora en les vies públiques per un import gens menyspreable de mes de mig milió d’euros”.